Predkladacia správa

Na základe pozvania generálneho tajomníka OSN a za predpokladanej účasti takmer 2000 účastníkov, vrcholných predstaviteľov 110 zmluvných strán Rímskeho štatútu Medzinárodného trestného súdu, jeho signatárov, pozorovateľských krajín a zástupcov mimovládnych medzinárodných organizácií sa v Kampale (Uganda) v dňoch 31. mája – 11. júna 2010 uskutoční historicky prvá Hodnotiaca konferencia Zhromaždenia štátov, zmluvných strán Rímskeho štatútu Medzinárodného trestného súdu. 
Cieľom hodnotiacej konferencie je posúdiť s odstupom 8 rokov od nadobudnutia platnosti Rímskeho štatútu návrhy na jeho zmenu a osobitne prijať definíciu trestného činu agresie v kontexte jeho začlenenia do Rímskeho štatútu s cieľom umožniť Medzinárodnému trestnému súdu v rámci jeho jurisdikcie postihovať popri zločinoch proti ľudskosti, vojenských trestných činoch a genocíde aj tento medzinárodný trestný čin.
Vedúcou delegácie Slovenskej republiky na hodnotiacej konferencii bude štátna tajomníčka Ministerstva zahraničných vecí SR pani Diana Štrofová, ktorá sa zúčastní úvodnej časti zasadnutia, v ktorej rámci počas dvoch dní s prejavmi vystúpia hlavy štátov (prevažne afrických), predsedovia vlád a ministri zahraničných vecí alebo štátni tajomníci rezortov zahraničných vecí a spravodlivosti. Ostatných členov delegácie vymenuje minister zahraničných vecí SR.
V tomto zmysle sa predkladá aj návrh uznesenia vlády SR.
Predkladaný materiál nemá finančný a ekonomický vplyv, ani negatívne dôsledky na životné prostredie, podnikateľské prostredie a zamestnanosť. Výdavky súvisiace s účasťou delegácie Slovenskej republiky budú zabezpečené v rámci schválených limitov výdavkov dotknutých rozpočtových kapitol na rok 2010.
Materiál prešiel medzirezortným pripomienkovým konaním, pripomienky k nemu boli do neho zapracované a na rokovanie vlády sa predkladá bez rozporov.